TSFC ตั้งเป้าปล่อยสินเชื่อซื้อหุ้นปีนี้ 800 ล้าน
โพสต์ทูเดย์ &#8211; TSFC ตั้งเป้าหมายปล่อยมาร์จินโลนปีนี้ ประมาณ 800 ล้านบาทอาจไม่มาก เหตุภาวะหุ้นไม่เอื้อแต่หวังลูกค้ารายใหญ่ เกิน 20 ล้านบาทมาใช้มากขึ้นหลังค่าคอมมิชชั่นต่อรองโดยเสรี&nbsp;
11 ม.ค. 2553

โพสต์ทูเดย์ – TSFC ตั้งเป้าหมายปล่อยมาร์จินโลนปีนี้ ประมาณ 800 ล้านบาทอาจไม่มาก เหตุภาวะหุ้นไม่เอื้อแต่หวังลูกค้ารายใหญ่ เกิน 20 ล้านบาทมาใช้มากขึ้นหลังค่าคอมมิชชั่นต่อรองโดยเสรี  
นางนภาภรณ์ ลัญฉน์ดี กรรมการผู้จัดการ บริษัทหลักทรัพย์เพื่อธุรกิจหลักทรัพย์(TSFC) เปิดเผยว่า ได้ตั้งเป้าหมายปล่อยสินเชื่อเพื่อให้ซื้อหุ้น(มาร์จินโลน) ของปี 2553 นี้ ประมาณ 800 ล้านบาท หรือจะทำให้สินเชื่อคงค้างเพิ่มมาอยู่ที่ระดับ 3 พันล้านบาท จาก 2.1-2.2 พันล้านบาทในสิ้นปี 2552 หรือมีกำไรสุทธิ ประมาณ 145 ล้านบาท แต่ส่วนใหญ่เป็นกำไรจากการปรับโครงสร้างหนี้ ขณะที่กำไรจากการปล่อยสินเชื่อมีประมาณ 1-2 ล้านบาทต่อเดือนนับตั้งแต่ให้บริการธุรกิจ 
“กำไรจากการดำเนินงานแม้จะต่ำกว่าเป้าหมายแต่ก็เป็นระดับที่พอใจ เพราะธุรกิจนี้ขึ้นอยู่กับภาวะตลาดหุ้นโดยรวม ขณะนี้ภาวะหุ้นไม่มีความชัดเจนทำให้ผู้ลงทุนระมัดระวังในการลงทุนและลงทุนในระยะเวลาไม่นาน บริษัทเองจะพยายามลดค่าใช้จ่ายไม่จำเป็น เพื่อให้อันดับเครดิตมาอยู่ในระดับที่ดีเพื่อลดต้นทุนดอกเบี้ยและให้สามารถให้บริการผู้ลงทุนในอัตราที่ดี จากปัจจุบันอยู่ในระดับสูงกว่าโบรกเกอร์ และเพื่อให้ปี 2553 เป็นปีที่พร้อมทำธุรกิจเต็มที่”นางนภาภรณ์กล่าว
กรรมการผู้จัดการ TSFC กล่าวต่อว่า สำหรับปี 2553 คาดว่าจะมีกำไรสุทธิ 54 ล้านบาท หรือแต่ละเดือนจะมีกำไร 4-5ล้านบาท บริษัทยังคาดหวังจะเป็นไปได้ เนื่องจากปีนี้เริ่มเปิดเสรีขั้นบันไดคอมมิชชั่น โดยผู้ลงทุนเกิน 20 ล้านบาทขึ้นไปให้ต่อรองโดยเสรีนั้น ทางโบรกเกอร์อาจคิดค่าคอมมิชชั่นในระดับไม่สูง แต่เป็นไปได้ว่าจะคิดค่าดอกเบี้ยสำหรับเพื่อซื้อหุ้นเพื่อชดเชยกับรายได้คอมมิชชั่นที่ลดลง ดังนั้น อาจทำให้ผู้ลงทุนในกลุ่มนี้หันมาใช้บริการกับTSFC ในฐานะเป็นตัวกลางในการให้บริการ 
สำหรับความคืบหน้าของการให้บริการธุรกิจยืมและให้ยืมหลักทรัพย์(เอสบีแอล)นั้น การวางระบบเทคโนโลยีเพื่อรองรับธุรกรรมเหล่านี้จะเริ่มในไตรมาส 2 ของปีนี้ ล่าช้ากว่ากำหนดเดิมคือต้นปี 2553 แต่การให้บริการเอสบีแอลของบริษัทจะสามารถยืมและให้ยืมหุ้นจากโบรกเกอร์ได้ทุกแห่ง